Niðurskurður á Landspítalanum óásættanlegur að mati BSRB Það er með öllu óásættanlegt að enn og aftur þurfi að grípa til harkalegs niðurskurðar á Landspítalanum og grafa þannig undan heilbrigðiskerfinu , að mati BSRB . Stjórnvöld verða að grípa til aðgerða til að leiðrétta stöðu spítalans og draga úr því gríðarlega álagi sem verið hefur á starfsfólk hans . Forstjóri Landspítalans hefur sagt að spítalann vanti um 3 milljarða króna til að viðhalda óbreyttum rekstri og því þurfi bæði að fækka starfsfólki og lækka laun . Staða spítalans var grafalvarleg fyrir , skortur á starfsfólki og álag á þá sem þar starfa gríðarlegt . „ Vandi spítalans á undanförnum árum hefur ekki síst verið skortur á heilbrigðisstarfsfólki , sér í lagi sjúkraliðum og hjúkrunarfræðingum . Aukið álag og launaskerðingar verða ekki til að bæta þann vanda . Eðlilegra væri að leita allra leiða til að draga úr álagi og bæta kjörin til að fjölga í þessum mikilvægu fagstéttum , “ segir Sandra B. Franks , stjórnarmaður í BSRB og formaður Sjúkraliðafélags Íslands .